Trollfabrikk

En **trollfabrikk** (også kalt **løgnfabrikk**) er en bedrift eller virksomhet som har som mål å påvirke nettbrukere i den retningen som oppdragsgiverne ønsker. Virksomheten benytter seg særlig av masseproduksjon av «trolling», 
provoserende, avsporende aktivitet og kommentarer i debatter og diskusjoner i sosiale medier.

Trollfabrikker som systematisk bruker falske profiler på ulike nettsteder for å spre bestemte meninger, manipulere politikk eller skape splid og uro, er ifølge PST og E-tjenesten i Norge særlig knyttet til myndighetene i Russland og Kina. Men også private grupper og aktivister kan stå bak uekte eller anonyme kontoer av «nettroll» som organisert lager og formidler omstridte budskap, propaganda, desinformasjon og falske nyheter.

Ordet ble vanlig i norske massemedier i 2018.

## Kjente eksempler
I en rekke land har det blitt avslørt trollfabrikker; herunder også grupperinger som driver aktiv påvirkning og som er støttet av statlige myndigheter. Nedenfor følger noen kjente eksempler.

### Russland
Den mest kjente trollfabrikken er Internet Research Agency (IRA) i St. Petersburg i Russland, som har opprettet falske konti på sosiale medier og debattforum for å fremme politikk til støtte for russiske myndigheters strategiske mål. Løgnfabrikken har spredt propaganda og desinformasjon gjennom koordinerte operasjoner og skjulte påvirkningskampanjer. Falske nettsteder, artikler, innlegg, kommentarer og brukerprofiler har forsterket kranglingen om omstridte temaer i vestlige land og skapt uro og tvil blant annet knyttet til Russlands annektering av Krim i 2014, Brexit-avstemningen i Storbritannia i 2016, presidentvalget i USA i 2016, De gule vestene i Frankrike i 2018, vaksinemotstand under koronapandemien fra 2020 og Russlands krig mot Ukraina i 2022. «Den russiske web-brigaden» er en annen trollfabrikk som organiserer kommentatorer i grupper som bidrar på nettforum og blogger og er knyttet til russiske myndigheter.

### Kina
I 2005 ble det klart at det kinesiske kommunistpartiet støttet en modell for nettovervåkning utprøvd i Nanjing i Jiangsu-provinsen. Studenter fikk, ifølge utenforstående, 5 mao tilsvarende 50 cent, for hver artikkel de skrev som støttet partiet, og disse ble kjent som «50-cent partiet». Påstanden om 50 cent antas å være feil, men navnet ble stående og gruppen fortsatte som et slags cyberpoliti. Kina har også en «Internett vann-arme», der det kinesiske navnet refererer til «en mengde velorganiserte mennesker som kan oversvømme internett med nyttige kommentarer og artikler." Vann-armeene er finansiert av private og fremmer sine arbeidsgiveres interesser, men bruker tilsvarende metoder som 50-cent partiet.

### Tyrkia
Det tyrkiske partiet AKP støtter en gruppe anonyme kommentatorer kalt *Aktroller*, mer kjent som *AK-Trolls*, som forsøker å kneble meningsmotstandere ved bruk av trusler og karakterdrap.

### USA
Vestlige myndigheter har lignende grupper som arbeider mot desinformasjon og terrorisme. I USA hadde *Center for Strategic Counterterrorism Communications* som oppdrag å motarbeide propaganda og «negativ reklame», og skrev artikler på arabisk, urdu, somali og engelsk. Organisasjonen ble erstattet av *Global Engagement Center* som har som oppdrag å «gjenkjenne, forstå, avsløre og slå tilbake fremmed statlig og ikkestatlig propaganda».
Storbritannia hadde *Joint Threat Research Intelligence Group* (JTRIG) som, ifølge Edward Snowdens avsløringer, brukte «skitne triks» og feilinfomasjon for å bekjempe fiender. I 2011 utførte JTRIG et tjenestenektangrep på Anonymous-nettverket og i 2012 mot Taliban.

I tiden før mellomvalget i USA i 2022 økte aktiviteten hos Internet Research Agency, og rettet seg særlig mot tjenester som Gab, Parler og Getter, som er tjenester forbeholdt konservative velgere.

### Ukraina
Milton Groups i Kiev ble av en varsler og svenske Dagens Nyheter avslørt som en svindelfabrikk. Bedriften klarte å svindle mer enn 1000 personer i mer enn 50 land. Selskapet brukte AnyDesk og TeamViewer for å «hjelpe» sine kunder til å handle på selskapets egen plattform. Det er rapportert at et offer fikk «hjelp» til å ta opp lån, der pengene ble overført til selskapet.

### Sverige
I 2024 kom det frem at Sverigedemokraterna har drevet trollfabrikker i form av 23 anonyme kontoer på sosiale medier som TikTok og Facebook. Ifølge TV4, som i flere måneder arbeidet *undercover*, ble disse kontoene drevet av partiets kommunikasjonsavdeling og brukt til å hylle partiet og manipulere velgerne. I TV4s reportasje omtalte partiets egne folk virksomheten som trollfabrikk. Partiets kommunikasjonsfolk skjulte seg bak navn som «Hvite krenkede kvinner» og «Politisk inkorrekt». Kontoene har blant annet vært brukt til angrep på navngitte politikere (også i samarbeidspartier i regjeringen) og til å spre fremmedfiendtlige fremstillinger.

## Se også
* Trolling (Internett)
* Internet Research Agency
* Falske nyheter, desinformasjon
* Cyberkrig, datakrigføring

## Referanser